

„Senieji žmonės sakydavo: gyvenamoji vieta turi būti laiminga.
Negalima įsikurti gaisravietėje, tragiško nutikimo arba perkūno trenktoje vietoje <...> negalima namo statyti ten, kur būta medžio kelmo.<...> Netinka statyti toje vietoje, kur ėjo koks takas, juolab kelias. <...> Negalima naujai statomą būstą pakreipti statmenai buvusiajam: gyventojai čia neilgai tegyvens, greit išmirs.“
„Pati geriausia sklypo vieta trobai – pietinė. <...> Rąstai statybai turi būti sukirsti, kai medžiai „miega“: geriausia vasario mėnesį ir mėnuliui dylant. Tada pastatytos trobos „langai neverks“, rąstų kirvarpos negrauš, bus sausa ir šilta viduje.“
„Tarp paruoštų statybai sienojų negali būti paimtų iš vėjovartų, žaibo įtrenktų. Manyta, kad tokie gali gaisrą prišaukti. Netinka ir tie, kurie, girioje augdami, vienas į kitą trynėsi, braškėjo, vaitojo, – vaidensis namuose. Taip pat nereikia imti sienojų iš kokio nors seno statinio, – tada nesiseks troboje gyventi. O tą rąstą, kuris miške buvo nukirstas pirmasis, pasidėdavo atskirai. Jį iškels kuo aukščiausiai, į paskutinį vainiką, – tai dūmai iš krosnies visada kils aukštyn.“
„Slenksčiui gi reikia parinkti sunkų ir tiesų stuobrį, bet ne kokį susisukusį ar šakotą, antraip kuriam iš namiškių protas gali susisukti.“
„Prieš pradedant darbą, pasirinkta vieta liepos karnų šluotele pašlakstoma per Sekmines šventintu vandeniu. O toji, kur numatoma statyti kluoną ar jaują, būdavo apsėjama javais. Ir darbas pradedamas jiems sudygus; na jau tada kasmet čia bus pilni aruodai derliaus.“

<...>

„Statybą pradėdavo kokią porinę dieną, jokiais būdais ne pirmadienį, – kitaip ilgai užtruks, atsiras visokių kliūčių. Būdavo atsižvelgiama ir į mėnulio fazę: gyvenamąjį namą patariama statyti per pilnatį, ūkinius pastatus – per delčią. Ir dar gerai pradžią pataikyti pučiant šiauriniam vėjui – pelės kluonuose nesiveis. Dzūkuose nuo jų gindamiesi darydavo tokį burtą: per kairį petį mesdavo kuokštą samanų. <...> O kad žmonės naujame name nesirgtų, po pamatais užkasdavo pelyno šakelę, česnako skiltelę arba angliukų iš velykinio ugniakuro. <...> Kai meistrai sunerdavo pirmąjį vainiką, viename iš kampų, kur bus [krikštasuolė](#krikštasuolė), tarp rąstų iškirsdavo kryželį. Šeimininkas ton ertmėn įdėdavo graudulinės žvakės gabalėlį, šventintų žolelių, velykinės verbos spygliukų, rūtos šakelę, sidabro pinigėlį. Žvakė saugos nuo gaisro, žolelės nuo ligų ir nelaimių, kadugys – linksmumą neš namams, sidabras gins nuo „blogos akies“. Ir apskritai, tada „velnias [kerčioj](#kerčia) nesėdės“. <...> Seniausias šeimos narys, atėjęs į statybvietę, tardavo: „Padėk, Diev, kad ant veitos (vietos) supūtų!“ Po to suduodavo kirviu į pirmąjį vainiką. Statybos meistrai, nusiėmę kepures, persižegnodavo ir – prie darbo.“

<...>

„Ženklas, kad gegnės jau suremtos – iškeltas vainikas. Nemuno žemupyje jį vadindavo bėringiu, Biržų krašte – „kruoniu“. Tačiau tuodu skiriasi nuo vainiko, nes iškeliami horizontaliai, tarsi kokia namo karūna. Iš eglišakių, karklo ar lazdyno vytelių padaromas karkasas, kuris prikaišomas ąžuolo, klevo, beržo šakelių, įtarpuojant ir lauko bei darželio gėlių. <...> ypač dažni vainikai iš ąžuolo lapų, – manyta, kad tuo suteikiama statiniui tvirtybės. <...> Kitur dar kabindavo savo profesijos ženklą – medinius pjūklą, kirvuką, reples, kampainį, skriestuvą. Tokių pabaigtuvių vainikų galima būdavo pamatyti Užnemunėje bei Dzūkijoje. Įdomus paprotys į bėringį įdėti dovanų meistrui, statybos vadovui, pavyzdžiui, batus, pirštines, marškinius, austinį rankšluostį. <...> Pabaigtuvių vaišės turi savo pavadinimą, bet vėlgi skirtingą įvairiuose Lietuvos regionuose. Aukštaitijoje – „šelmenų balius“, jos šiaurės vakarų dalyje – „kruonio nugėrimas“, Mažojoje Lietuvoje – „bėringės“, Žemaitijoje – „kazilinės“, Užnemunėje – „sparinės“.

Nuoroda į šaltinį: [https://etalpykla.lituanistika.lt/fedora/objects/LT-LDB-0001:J.04~2011~1367178947159/datastreams/DS.002.0.01.ARTIC/content](https://etalpykla.lituanistika.lt/fedora/objects/LT-LDB-0001%3AJ.04~2011~1367178947159/datastreams/DS.002.0.01.ARTIC/content)